**Utemeljitev priznanja celjske zvezde za dosežke v zadnjih dveh letih**

**za leto 2017**

**za pesnika, igralca in mentorja Kristiana Koželja**

Priznanje celjske zvezde za najvidnejše umetniške dosežke v preteklih dveh letih prejme pesnik, igralec in pesniški ter gledališki mentor **Kristian Koželj**.

Komisija je po temeljiti obravnavi štirih veljavnih predlogov, utemeljitev in spremljevalnih gradiv z večino štirih glasov sprejela sklep, da priznanje celjske zvezde za najvidnejše dosežke v preteklih dveh letih prejme pesnik, promotor, mentor in organizator predstavljanja slam poezije, igralec, režiser ter somentor gledališke šole za mlade Kristian Koželj. Predlog Hiše kulture Celje so z ločenimi pisnimi izjavami podprli pesnik Peter Semolič, igralec in pedagog mag. Žiga Čamernik, upravnica SLG Celje mag. Tina Kosi ter promotor in mentor znamenite igralske metode Leeja Strasberga v Sloveniji Janez Vajevec.

Pesnik Peter Semolič uvršča dobitnika celjskih zvezd ta čas med najprodornejše in najkakovostnejše mlajše umetnike v Sloveniji tako na polju pesniške kot gledališke umetnosti, pri katerem se po njegovem na srečen način srečujeta umetniška nadarjenost in organizacijske sposobnosti. Bolj izkušeni igralski kolega in mentor Žiga Čamernik odkriva v Koželjevem polnokrvnem odrskem ustvarjanju žlahtno mešanico kvalitativne odmerjenosti in neusahljive ustvarjalne strasti, a tudi visoko stopnjo etične drže in profesionalnega pristopa. Upravnica SLG Tina Kosi pa posebej opozarja na obe gledališki produkciji gledališke šole za mlade pod njegovim mentorstvom, ki sta se uspešno udeležili tudi ustreznih mednarodnih festivalov v Srbiji in Belgiji ter na njegovo avtorsko uprizoritev in izvedbo monodrame *Devetsto*, v kateri se je izkazal z nesporno gledališko nadarjenostjo, močno odrsko prezenco in artikulirano odrsko izreko. Tudi njegov igralski mentor Janez Vajevec ugotavlja, da je letošnji nagrajenec pokazal veliko predanost pri osvajanju igralskih veščin po Strasbergovi metodi igranja ter da je pri tem zelo hitro napredoval, kar najbolj otipljivo dokazuje njegova najnovejša avtorska monodramska uprizoritev in izvedba romana Alessandra Baricca Devetsto.

Komisija lahko le soglaša s predlagatelji, da je Kristian Koželj prepoznaven umetnik in eden izmed najvplivnejših protagonistov kulturnega dogajanja v mestu, ki posebej veliko pozitivnega prispeva s svojim večstranskim delovanjem med mladimi.

Celje, 12. januarja 2018

Matjaž Brežnik, Nenad Firšt, Nevenka Šivavec, dr. Aleksander Žižek in

Slavko Pezdir, predsednik komisije